Oorskryf van uitgelekte vraestelle ‘noodsaaklik’ – Fedsas(Argieffoto) “Die integriteit van die matrieksertifikaat op die lange duur weeg swaarder as die korttermynontwrigting wat die herskryf van twee eindeksamenvraestelle meebring.” Só sê die Federasie van Beheerliggame van Suid-Afrikaanse Skole (Fedsas) in reaksie op die onlangse besluit dat die tweede wiskundevraestel en die tweede fisiese wetenskap-vraestel wat vroeër uitgelek het, landwyd oorgeskryf moet word. Dr. Jaco Deacon, adjunkhoof van Fedsas, sê hoewel die organisasie groot deernis het met die leerders wat geen aandeel in die uitgelekte vraestelle gehad het nie, matriekleerders egter nie midde die ontwrigtende skooljaar kan bekostig dat die integriteit van die matrieksertifikaat in twyfel getrek word nie. “Matriekuitslae speel ’n groot rol in ŉ leerder se toekoms. Ons kan nie bekostig dat die persepsie ontstaan dat die 2020-uitslae met ’n knippie sout geneem moet word nie. Die herskryf van die twee vraestelle is dus noodsaaklik vir hierdie leerders se toekoms.” Fedsas was teenwoordig in verskeie vergaderings met Angie Motshekga, minister van basiese onderwys, en Mathanzima Mweli, direkteur-generaal van basiese onderwys, oor die opsies vir oorweging ten opsigte van die uitgelekte vraestelle. “Dit is duidelik dat daar geen ander uitweg is om die integriteit van die Nasionale Senior Sertifikaat te beskerm nie,” sê Deacon nou. Veral Umalusi, die raad vir gehalteversekering in algemene onderwys en opleiding, se kommer was deurslaggewend in die uiteindelike besluit. “Die klas van 2020 moes reeds soveel uitdagings die hoof bied. Die derduisende eerlike leerders verdien beslis nie wat nou na hulle kant toe kom nie. Terselfdertyd kan die klas ook nie bekostig dat die geloofwaardigheid van hul uitslae in twyfel getrek word nie,” sê Deacon. Fedsas doen nou ’n beroep op die skoolgemeenskap om die leerders by te staan met tyd en toegang tot ’n stil omgewing vir voorbereiding en die voorsiening van materiaal wat dalk reeds vernietig is of nie maklik bekombaar is nie. “Bowenal is dit ons almal se plig om hulle emosioneel by te staan, moed in te praat en te help om te verstaan waarom dit so uiters noodsaaklik is dat die vraestelle herskryf word. “Daar is nie ŉ ander uitweg nie, hoe moeilik dit ook al mag wees – die integriteit van die eksamen bly deurslaggewend.” Die tweede wiskundevraestel sal op 15 Desember oorgeskryf word en die tweede fisiese wetenskap-vraestel op 17 Desember.